Filmsmørerier

Denne anmeldelse, skrevet af Torben Sangild, blev bragt i Politiken 31/1-09. Skal citeres med tydelig kildeangivelse af dette.

''Søren Brøgger: The Cop, The Banker, The Swinger and the Painter. Galleri Bie & Vadstrup''

Filmplakater og filmstills er et interessant fænomen, som Louisiana dokumenterede for et par år siden. Hvad så med malerier af filmplakater og filmstills? Tjah, måske ikke verdens mest påtrængende nødvendighed, og i Søren Brøggers tilfælde må man sige at resultatet er ganske uinteressant. Som en af tidens trends tilsiger, maler han bevidst grimt og ubehjælpsomt. I sjældne tilfælde kan denne strategi bibringe et interessant udtryk, men ikke her, hvor amerikanske filmikoner såsom Blues Brothers og Apocalypse Now oversættes til halvabstrakte smørerier med grelle farvesammenstød. Nu kunne man jo forestille sig at man kunne bibringe filmplakaterne et eller andet, at man kunne se dem på en interessant måde, men her er det snarere tværtimod. De bliver berøvet det interessante, og jeg vil til enhver tid hellere kigge på de originale fotografier. Set herfra ligner udstillingen en tom stiløvelse fra en kunstner der kan gøre det bedre.

Torben Sangild

Se også

 * Supplerende bemærkninger og diskussion

Til forsiden